1Hai ureuëng-ureuëng saléeh, meusurak geumbira kheueh sabab peue nyang ka geupeubuet lé TUHAN; patot that lé ureuëng jujoe jipujoe-pujoe. 2Meusyukoe kheueh ubak TUHAN deungon keucapi, meuca-e kheueh keu Gobnyan deungon ji-iréng lé irama musik. 3Neu ca-e kheueh lagu nyang barô keu TUHAN, peumeu én kheueh keucapi deungon beujroh-jroh dan meusurak kheueh deungon geumbira! 4Banmandum peue nyang geukheun lé TUHAN jeuet teupeucaya; Gobnyan seutia ubak peue mantong nyang geupeubuet. 5Gobnyan geucinta ubak keujujoran dan keuadelan; bansaboh bumoe peunoh deungon gaséh Gobnyan. 6TUHAN geubri peurintah, teuma langét pi teucebta; mata uroe, buleuen dan bintang geupeujeuet deungon sabda Gobnyan. 7Banmandum ié laôt geugumpôi bak saboh teumpat, samudra nyang raya laju geuteun bak saboh beudongan. 8Bah kheueh bansaboh bumoe jitakot keu TUHAN dan peunduduek donya jihoreumat Gobnyan. 9Sabab Gobnyan meusabda, laju banmandum geupeujeuet; Gobnyan geubri peurintah, teuma banmandum nyan hase na. 10TUHAN geupeu bateue peue nyang jireuncana lé bansa-bansa, niet awaknyan laju geusampôh rata. 11Teuma reuncana TUHAN teutab meuteun, reuncana Gobnyan teutab na sipanyang jamén. 12Mubahgia kheueh bansa nyang jiaku TUHAN sibagoe Allah jih, mubahgia kheueh umat nyang geupiléh lé Gobnyan jeuet keuhak milék Gobnyan! 13Didalam syeuruga TUHAN geukalon u miyueb, dan Gobnyan geukalon banmandum umat manusia. 14Nibak takhta Gobnyan TUHAN geupeurati banmandum makhluk nyang tinggai di ateueh bumoe. 15Gobnyan kheueh nyang peusaneut até awaknyan, dan geuteupeue peue mantong nyang jipeubuet lé awaknyan. 16Raja hana hase meunang deungon le tantra, sipa-i hana seulamat sabab le teunaga jih. 17Guda hana hase teucok keubangga mangat jeuet keumeunang, teunaga jih nyang rayeuk hana hase teupeuseulamat droe jih. 18TUHAN geujaga ureuëng-ureuëng nyang taqwa nyang meuharabkan geunaséh Gobnyan. 19Gobnyan geupeuseulamat awaknyan nibak mawöt, dan geupeu udeb awaknyan bak watée musém deuk. 20Teuma geutanyoe meuharab ubak TUHAN, Gobnyan kheueh nyang tulông dan nyang bila geutanyoe. 21Geutanyoe meusukaria sabab Gobnyan dan peucaya ubak nan Gobnyan nyang suci. 22Seumoga kamoe teutab Droeneueh gaséh, ya TUHAN, sabab kamoe meuharab ubak Droeneueh mantong.
Copyrighted Material